Naturklagenævnet har klandret de danske kommuner for ikke at være hurtige nok med oplysninger til nævnet, når det skal afgøre klagesager fra vrede borgere. Men den kritik afviser de i Jammerbugt og Vesthimmerland. - Vi melder hus forbi. Naturklagenævnet kan bare komme. Vi har medarbejdere, der er klar til at hjælpe med de ønskede oplysninger, siger Otto Kjær Larsen (Venstre), formand for Teknik- og Miljøudvalget i Jammerbugt Kommune til P4 Nordjylland. I Vesthimmerlands Kommune mener man heller ikke, det kan gøres bedre. - Hvis Naturklagenævnet beder om en oplysning fra os, så bliver den sendt af sted omgående, siger Knud Kristensen (Kons.), der er formand for Plan- og Miljøudvalget i Vesthimmerlands Kommune. Både Knud Kristensen og Otto Kjær Larsen føler sig truffet over, at man med ét hug rejser en kritik af samtlige landets kommuner.

Opsummering:
Naturklagenævnet får den hjælp de skal have fra Nordjylland. Det mener Jammerbugt Kommune og Vesthimmerlands Kommune